Regstappe aangekondig teen Yes4Youth“Yes4Youth sê vir jong, wit werkloses soos dié in Danville dat hulle geen hulp verdien nie, dat hulle bevoordeel is; terwyl hul swart buurman of selfs die ryk swart sakeman in Sandton se seun of dogter klaarblyklik wel ŉ hupstoot kort.” Só het Paul Maritz, koördineerder van Solidariteit Jeug, Woensdag by ŉ mediakonferensie in Danville, Pretoria, op die uitsluiting in die skema gereageer. Solidariteit Jeug het by die geleentheid regstappe aangekondig teen die jeugwerkloosheidskema, Yes4Youth, wat wit werkloses op grond van hul ras uitsluit. “Dit is verstommend dat die regering en die maatskappye wat hulself aan die skema verbind het, meen dit is aanvaarbaar om teen van die armes in die samelewing te diskrimineer, gewoon net omdat hul velkleur nie reg is nie,” het Maritz bygevoeg. Solidariteit Jeug het tydens die konferensie bekendgemaak dat hy regstappe namens een van sy lede, Danie van der Merwe, wat werkloos is en uit hierdie program uitgesluit word weens sy velkleur, gaan neem. “Ons is van mening dat ons ŉ baie sterk regsaak in hierdie verband het,” het Werner Human, adjunkbestuurshoof van Solidariteit, gesê. “Absolute uitsluiting op grond van ras is en was nog nooit toelaatbaar binne ons grondwetlike bestel nie. Ons kan nie staan en toekyk hoe dit genormaliseer word sonder om dit hand en tand te beveg nie.” Solidariteit Helpende Hand het ook tydens die konferensie sy steun aan die aksie toegesê en daarop gewys dat daar duisende Danies onder ons is en dat hierdie uitsluiting jong, wit mense onwelkom laat voel in hul geboorteland. “Werkloosheid is nie sommer net ŉ syfer nie; dit verteenwoordig ŉ lewende mens wat sy of haar bes probeer doen maar wat nie net ly weens sy of haar omstandighede nie, maar wat nou ook geskop word terwyl hulle lê deur ŉ regering wat hulle as tweedeklasburgers hanteer,” het Ernst Vorster, adjunkbestuurshoof van Solidariteit Helpende Hand, gesê. “Voorts word statistieke rondgegooi oor armoede in Suid-Afrika, maar al die werklose jongmense wat in hierdie geval uitgesluit word, is juis daardie arm mense wat ŉ mens sou dink hierdie program veronderstel was om te help – mense soos Danie van der Merwe.”